**Peisaj**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cad imagini de liniști

Și ecouri de stele

Peste râu ce-n ariniști

Poartă ape rebele.

Care-s încă în viață

Printre pietre rotunde

Unde crusta de gheață

Nu se-ncheagă în unde.

Ca întregă să prindă

Zbuciumarea lor trează

Ca pe-un chip ce-n oglindă

Fața iar și-o maschează.

Nimicindu-și esențe

Și-ncâlcit ticluită

Precum proza în zdrențe

Poezie-i numită.

Însă apa se zbate

Ca un suflet ce nu se

Teme de nedreptate

Cu-avantaje propuse.

Ci se vrea numai vie

Chiar și-n mijloc de iarnă

Nu o dalbă pustie

Ce-nghețată se toarnă.

Amuțit e pământul

În frumoase tablouri

Și presară argintul

Reflectări și ecouri.

Victor Bragagiu